Stromová 1,  813 30 Bratislava 1

OCHRANA OSOBNÝCH ÚDAJOV / SPRACÚVANIE OSOBNÝCH ÚDAJOV SPOLOČNÝMI PREVÁDZKOVATEĽMI

A.	DOHODA MEDZI SPOLOČNÝMI PREVÁDZKOVATEĽMI  

V súlade s čl. 26 ods. 2 Nariadenia Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) (ďalej len „GDPR“) Ministerstvo školstva, vedy, výskumu a športu Slovenskej republiky (ďalej aj len „MŠVVaŠ“ alebo „ministerstvo“) poskytuje dotknutým osobám základné časti Dohody medzi spoločnými prevádzkovateľmi Štátny inštitút odborného vzdelávania a MŠVVaŠ č. DUAL-03865/2020 (ďalej len „Dohoda“).

1.	Na účely Dohody:

„prevádzkovateľom 1“ je Štátny inštitút odborného vzdelávania, 
so sídlom: Bellova 54/A, 837 63 Bratislava,
„prevádzkovateľom 2“ je  Ministerstvo školstva, vedy, výskumu a športu Slovenskej republiky,
so sídlom: Stromová 1, 813 30 Bratislava.

2.	Každý prevádzkovateľ, ktorý na určený účel získava osobné údaje od dotknutej osoby, je povinný pri získavaní osobných údajov poskytnúť dotknutej osobe informácie podľa čl. 13 GDPR, ktoré sa týkajú spracúvania jej osobných údajov. 

3.	Každý prevádzkovateľ, ktorý na určený účel získava osobné údaje dotknutej osoby z iného zdroja ako od dotknutej osoby, je povinný poskytnúť dotknutej osobe informácie o spracúvaní jej osobných údajov podľa čl. 14 GDPR.

4.	Bez ohľadu na vyššie uvedené, každý prevádzkovateľ je povinný zverejniť na svojom webovom sídle informácie pre dotknuté osoby podľa čl. 13 a/alebo 14 GDPR, ako aj základné časti Dohody. 

5.	Spoloční prevádzkovatelia sa dohodli na obsahu informácií poskytovaných dotknutým osobám podľa čl. 13 a/alebo 14 GDPR, pokiaľ ide o  účel spracúvania osobných údajov, príjemcov osobných údajov, dobu uchovávania osobných údajov a právny základ spracúvania osobných údajov (viď Príloha č. 1 k Dohode).   

6.	Kontaktným  miestom pre dotknuté osoby je prevádzkovateľ 1. Spoloční prevádzkovatelia zverejnia kontaktné miesto aj na svojom webovom sídle.  

7.	Bez ohľadu na vyššie uvedené, môže dotknutá osoba v súlade s čl. 26 ods. 3 GDPR uplatniť svoje práva podľa GDPR u každého prevádzkovateľa a voči každému prevádzkovateľovi.

8.	Podnet dotknutej osoby, ktorý sa týka uplatnenia jej práv podľa GDPR, vybaví ten prevádzkovateľ, ktorému bol podnet doručený. Prevádzkovateľ, ktorému bol podnet doručený, podnet zaeviduje a bezodkladne o tejto skutočnosti upovedomí druhého prevádzkovateľa s uvedením obsahu podnetu. Spoloční prevádzkovatelia si podľa potreby poskytnú vzájomnú súčinnosť pri vybavovaní podnetov, a to tak, aby bol podnet príslušným prevádzkovateľom riadne a včas vybavený. 

9.	Spoloční prevádzkovatelia sa zaväzujú uchovávať osobné údaje na určený účel maximálne po dobu uvedenú v Prílohe č. 1 k Dohode.

10.	Podpísaný originál súhlasu dotknutej osoby so spracúvaním jej osobných údajov (ďalej len „súhlas“) je prevádzkovateľ, ktorý súhlas získal, povinný uchovávať minimálne po dobu, na ktorú bol súhlas udelený, ak právne predpisy nevyžadujú dlhšie uchovávanie súhlasu. 

11.	Prevádzkovateľ je povinný uchovávať súhlas spôsobom, ktorý minimalizuje riziko jeho straty, zmeny, zničenia alebo poškodenia. Prevádzkovateľ nesmie súhlas od dotknutej osoby nijakým spôsobom vynucovať.

12.	Spoloční prevádzkovatelia zodpovedajú za bezpečnosť spracúvania osobných údajov podľa článku 32 GDPR (najmä za bezpečné uchovávanie písomných dokumentov obsahujúcich osobné údaje a za ochranu osobných údajov, ktoré sa nachádzajú v ich informačných systémoch). Na požiadanie si spoloční prevádzkovatelia vzájomne poskytnú osobné údaje, ktoré spracúvajú. 

13.	Spoloční prevádzkovatelia nebudú na určený účel uskutočňovať prenos osobných údajov do tretej krajiny alebo medzinárodnej organizácii, ani nebudú osobné údaje používať na automatizované individuálne rozhodovanie vrátane profilovania podľa čl. 22 GDPR.

B.	INFORMÁCIE PRE DOTKNUTÉ OSOBY  

V súlade s GDPR ministerstvo informuje dotknuté osoby o spracúvaní ich osobných údajov v súvislosti s plnením Dohody. 

1.	Totožnosť a kontaktné údaje prevádzkovateľa

Ministerstvo školstva, vedy, výskumu a športu Slovenskej republiky 
IČO: 00 164 381
sídlo: Stromová ul. č. 1, 813 30 Bratislava
webové sídlo: www.minedu.sk

2.	Kontaktné údaje zodpovednej osoby prevádzkovateľa

Zodpovednú osobu ministerstva možno kontaktovať s otázkami týkajúcimi sa spracúvania  osobných údajov dotknutých osôb a vo veci uplatňovania ich práv uvedených nižšie na e-mailovej adrese zodpovednaosoba@minedu.sk alebo telefonicky na č.: +421 2 59 374 247.
3.	Účely spracúvania osobných údajov dotknutých osôb
a.	realizácia aktivít projektu s názvom „Duálne vzdelávanie a zvýšenie atraktivity a kvality OVP“, kód projektu v ITMS2014+ :  312011C789 (ďalej len „Projekt IS DUAL“), 

b.	dodržanie podmienok vyplývajúcich z výzvy na predkladanie žiadostí o nenávratný finančný príspevok (ďalej len „NFP“) v rámci prioritnej osi Vzdelávanie, investičnej priority 1.2 Zvyšovanie významu trhu práce v oblasti systémov vzdelávania a odbornej prípravy, uľahčovanie prechodu od vzdelávania k zamestnanosti a zlepšovanie systémov odborného vzdelávania a prípravy a ich kvality, a to aj prostredníctvom mechanizmov na predvídanie zručností, úpravy učebných plánov a vytvárania a rozvoja systémov vzdelávania na pracovisku vrátane systémov duálneho vzdelávania a učňovského vzdelávania, špecifického cieľa 1.2.1 Zvýšiť kvalitu odborného vzdelávania a prípravy reflektujúc potreby trhu práce, Operačného programu Ľudské zdroje, kód OPLZ-PO1/2016/NP/1.2.1-01, pre udržanie (zachovanie) výsledkov Projektu IS DUAL.
  
4.	Právne základy spracúvania osobných údajov

Právnym základom spracúvania osobných údajov spoločných prevádzkovateľov je plnenie zákonnej povinnosti (čl. 6 ods. 1 písm. c) GDPR), plnenie úlohy realizovanej vo verejnom záujme (čl. 6 ods. 1 písm. e) GDPR). Osobné údaje dotknutých osôb môžu byť spracúvané aj na právnom základe zmluvnej požiadavky (čl. 6 ods. 1 písm. b) GDPR), príp. sa môže na spracúvanie niektorých osobných údajov požadovať aj súhlas dotknutých osôb (čl. 6 ods. 1 písm. a) GDPR). O podmienkach udelenia súhlasu budú v tom prípade dotknuté osoby informované osobitne.
V prípade osobitných kategórií osobných údajov (najmä údajov týkajúcich sa zdravia a odhaľujúcich rasový alebo etnický pôvod), ich spracúvanie je nevyhnutné z dôvodov významného verejného záujmu  podľa čl. 9 ods. 2 písm. g) GDPR. 
5.	Kategórie spracúvaných osobných údajov

Spracúvajú sa najmä osobné údaje v rozsahu karty účastníka, ktorá je súčasťou Projektu IS DUAL a jej podoba a obsah sú určené poskytovateľom NFP na realizáciu aktivít Projektu IS DUAL. 
6.	Kategórie dotknutých osôb

a.	žiaci základných škôl v 8. a 9. ročníku, žiaci stredných odborných škôl, žiaci stredných spojených škôl, 

b.	pedagogickí zamestnanci škôl, odborní zamestnanci škôl, riaditelia škôl, zástupcovia riaditeľov škôl.

7.	Získavanie osobných údajov dotknutých osôb
Výsledkom spracúvania osobných údajov dotknutých osôb spoločnými prevádzkovateľmi je Projekt IS DUAL. Osobné údaje sa budú získavať z Rezortného informačného systému v správe prevádzkovateľa 2. 
8.	Kategórie príjemcov osobných údajov
Osobné údaje sa budú v nevyhnutnom rozsahu poskytovať v súlade s účelom podľa bodu 3. vyššie subjektom zapojeným do systému duálneho vzdelávania, ktorými sú napr. školy, zamestnávatelia, zriaďovatelia škôl.
9.	Doba uchovávania osobných údajov / kritéria na jej určenie 

Osobné údaje sa budú spracúvať po dobu trvania účelu uvedeného v bode 3. vyššie. 

10.	Práva dotknutých osôb

•	právo na prístup k osobným údajom, ktoré sa ich týkajú (vrátane práva na potvrdenie, či sú osobné údaje spracúvané a práva získať kópiu bez nepriaznivých dôsledkov na práva a slobody iných),
•	právo na opravu nesprávnych osobných údajov a doplnenie neúplných osobných údajov,
•	právo na vymazanie (zabudnutie) (ak je daný niektorý zo stanovených dôvodov a nebránia tomu žiadne právnou úpravou definované prekážky),
•	právo na obmedzenie spracúvania údajov (osobné údaje sa uchovávajú, ale inak nespracúvajú v stanovených prípadoch, okrem právnou úpravou definovaných výnimiek),
•	právo na prenos údajov (poskytnutie inému prevádzkovateľovi, ak tomu nebudú brániť žiadne zákonné prekážky – toto právo sa vzťahuje iba na spracúvanie osobných údajov na právnom základe súhlasu dotknutej osoby a zmluvnej požiadavky),
•	právo kedykoľvek svoj súhlas odvolať prostredníctvom e-mailu zaslaného na adresu: zodpovednaosoba@minedu.sk ,
•	právo podať sťažnosť na Úrad na ochranu osobných údajov Slovenskej republiky, Hraničná 12, 820 07 Bratislava 27.
Dotknuté osoby majú aj právo kedykoľvek namietať z dôvodov týkajúcich sa ich konkrétnej situácie proti spracúvaniu osobných údajov, ktoré sa ich týka a ktoré je vykonávané na právnom základe plnenia úlohy realizovanej vo verejnom záujme uvedenom v bode 4. vyššie, prostredníctvom e-mailu zaslaného na adresu: zodpovednaosoba@minedu.sk .